Document ID: 32014D0934

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 17ης Δεκεμβρίου 2014
για την απόσυρση από την Επίσημη Εφημερίδα της Ευρωπαϊκής Ένωσης των στοιχείων αναφοράς του προτύπου EN 13525:2005+A2:2009 σχετικά με τις μηχανές τεμαχισμού ξύλου σύμφωνα με την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό C(2014) 9507]
(Κείμενο που παρουσιάζει ενδιαφέρον για τον ΕΟΧ)
(2014/934/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, σχετικά με τα μηχανήματα και την τροποποίηση της οδηγίας 95/16/ΕΚ (1), και ιδίως το άρθρο 10,
Έχοντας υπόψη τη γνώμη της επιτροπής που έχει συσταθεί βάσει του άρθρου 22 του κανονισμού (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση, την τροποποίηση των οδηγιών του Συμβουλίου 89/686/ΕΟΚ και 93/15/ΕΟΚ και των οδηγιών του Ευρωπαϊκού Κοινοβουλίου και του Συμβουλίου 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/23/ΕΚ και 2009/105/ΕΚ και την κατάργηση της απόφασης 87/95/ΕΟΚ του Συμβουλίου και της απόφασης αριθ. 1673/2006/ΕΚ του Ευρωπαϊκού Κοινοβουλίου και του Συμβουλίου (2),
Εκτιμώντας τα ακόλουθα:
(1)
Όταν ένα εθνικό πρότυπο, που αποτελεί μεταφορά εναρμονισμένου προτύπου του οποίου τα στοιχεία έχουν δημοσιευτεί στην Επίσημη Εφημερίδα της Ευρωπαϊκής Ένωσης, καλύπτει μία ή περισσότερες βασικές απαιτήσεις υγείας και ασφάλειας όπως ορίζονται στο παράρτημα I της οδηγίας 2006/42/ΕΚ, το μηχάνημα που έχει κατασκευαστεί σύμφωνα με το εν λόγω πρότυπο θεωρείται ότι ικανοποιεί τις εν λόγω βασικές απαιτήσεις.
(2)
Τον Ιούλιο του 2012, η Γαλλία διατύπωσε επίσημη αμφισβήτηση σύμφωνα με το άρθρο 10 της οδηγίας 2006/42/ΕΚ όσον αφορά το πρότυπο EN 13525:2005+A2:2009 «Δασοκομικά μηχανήματα - Μηχανές τεμαχισμού ξύλου - Ασφάλεια» που προτάθηκε από την Ευρωπαϊκή Επιτροπή Τυποποίησης (CEN) για να εναρμονιστεί με την οδηγία 2006/42/ΕΚ. Το εν λόγω πρότυπο καταργεί και αντικαθιστά την προηγούμενη έκδοσή του, EN 13525:2005+A1:2007, τα στοιχεία της οποίας δημοσιεύθηκαν για πρώτη φορά στην Επίσημη Εφημερίδα της Ευρωπαϊκής Ένωσης στις 6 Νοεμβρίου 2007 (3).
(3)
Η επίσημη αμφισβήτηση βασίζεται στην αδυναμία των διατάξεων των σημείων 4.2.4 Σύστημα διακοπής της προσαγωγής του υλικού και 4.3.3 Κίνδυνοι που σχετίζονται με τον μηχανισμό προσαγωγής του υλικού και τον μηχανισμό τεμαχισμού του προτύπου να καλύψουν επαρκώς τις ουσιώδεις απαιτήσεις υγείας και ασφάλειας που ορίζονται στο παράρτημα I της οδηγίας 2006/42/ΕΚ, καθόσον δεν λαμβάνουν επαρκώς υπόψη την πιθανότητα ότι οι χειριστές μπορεί να παγιδευτούν και να τραβηχτούν σε επικίνδυνα κινούμενα μέρη του μηχανήματος, χωρίς να είναι σε θέση να ενεργοποιήσουν το σύστημα διακοπής της λειτουργίας σε περίπτωση ανάγκης.
(4)
Αφού εξέτασε το πρότυπο EN 13525:2005+A2:2009 από κοινού με τους εκπροσώπους της επιτροπής η οποία συστάθηκε σύμφωνα με το άρθρο 22 της οδηγίας 2006/42/ΕΚ, η Επιτροπή κατέληξε στο συμπέρασμα ότι το πρότυπο δεν ικανοποιεί τις βασικές απαιτήσεις υγείας και ασφάλειας που προβλέπονται στα σημεία 1.3.7 Πρόληψη των κινδύνων που σχετίζονται με τα κινητά στοιχεία και 1.3.8.2 Κινητά στοιχεία που συμβάλλουν στην παραγωγική διαδικασία του παραρτήματος I της οδηγίας 2006/42/ΕΚ, για τον λόγο ότι τα μηχανήματα που έχουν σχεδιαστεί για να συμμορφώνονται με τις εν λόγω απαιτήσεις παρουσιάζουν σοβαρούς κινδύνους για τους χειριστές και τους τρίτους, όπως καταδεικνύεται από τα θανατηφόρα ατυχήματα που έχουν συμβεί.
(5)
Λαμβάνοντας υπόψη την ανάγκη να βελτιωθούν οι πτυχές ασφάλειας του προτύπου EN 13525:2005+A2:2009, τα στοιχεία αναφοράς του εν λόγω προτύπου θα πρέπει να αποσυρθούν από την Επίσημη Εφημερίδα της Ευρωπαϊκής Ένωσης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα στοιχεία αναφοράς του προτύπου EN 13525:2005+A2:2009 «Δασοκομικά μηχανήματα - Μηχανές τεμαχισμού ξύλου - Ασφάλεια» αποσύρονται από την Επίσημη Εφημερίδα της Ευρωπαϊκής Ένωσης.
Άρθρο 2
Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Βρυξέλλες, 17 Δεκεμβρίου 2014.

Labels: 7
3
0
6